ทุนสำรองประเทศคงที่1.8แสนล้านเหรียญ
ทุนสำรองประเทศสัปดาห์นี้คงที่ ที่ระดับ 1.805 แสนล้านเหรียญสหรัฐ หลังแบงก์ชาติลดแทรกแซงค่าเงิน
16 พ.ย. 2555

ทุนสำรองประเทศสัปดาห์นี้คงที่ ที่ระดับ 1.805 แสนล้านเหรียญสหรัฐ หลังแบงก์ชาติลดแทรกแซงค่าเงิน 
ธนาคารแห่งประเทศไทย (ธปท.) รายงานฐานะทุนสำรองระหว่างประเทศ ณ วันที่ 9 พ.ย. 55 ว่า อยู่ที่ระดับ 1.805 แสนล้านเหรียญสหรัฐ หรือประมาณ 5.535 ล้านล้านบาท เท่ากับสัปดาห์ก่อนหน้า ขณะที่ ฐานะซื้อเงินตราต่างประเทศล่วงหน้าสุทธิอยู่ที่ระดับ 2.6 หมื่นล้านเหรียญสหรัฐ เท่ากับสัปดาห์ก่อนหน้าด้วยเช่นกัน ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 2.065 แสนล้านเหรียญสหรัฐ
ทั้งนี้ คาดว่าสาเหตุทุนสำรองฯอยู่ในระดับเท่าเดิม น่าจะเป็นเพราะธปท.ทยอยลดการเข้าแทรกแซงค่าเงินบาท ทั้งการแทรกแซงที่ทำผ่านการซื้อเงินเหรียญสหรัฐในตลาดส่งมอบทันที (Spot) เพื่อเก็บสะสมในทุนสำรองฯ และการซื้อเงินตราต่างประเทศล่วงหน้า(Forward) เนื่องจากช่วงนี้ความจำเป็นในการเข้าดูแลเงินบาทมีน้อยลง เพราะเงินบาทเคลื่อนไหวในทิศทางเดียวกับสกุลเงินในภูมิภาค จึงไม่จำเป็นต้องแทรกแซง โดยวันที่ 16 พ.ย.ที่ผ่านมาค่าเงินบาทเคลื่อนไหวเฉลี่ยอยู่ที่ระดับ 30.72 บาทต่อเหรียญสหรัฐ อ่อนค่าลง 0.07% เมื่อเทียบกับวันก่อนหน้า และอ่อนค่าลง 0.15% เมื่อเทียบกับสิ้นเดือนก่อน